A természet kalendáriuma

DCLXX.

Május utolsó hete. Nyílnak még a tulipánok, s a boglárkák, de egymáson túltéve bontja virágát a sok rózsa: a megannyi vadrózsa faj, s a kerti rózsák sok száz kertészeti változata. Itt-ott már bódult liliomok is pompáznak.

Május 23-án a rómaiak **Flora** istennőt köszöntötték a rózsák fesztiváljával.

*Bíborajkak, rózsaszirmok,*

*Meg se nyíltok*

*Hajnal ébresztő szavára.*

*Ámor kincset bízta rátok:*

*Ti vigyáztok*

*Kedvesem szép fogsorára.*

*Mondd te rózsa, mondd te drága*

*Szív világa!*

*Mért van az, hogy valahányszor*

*Elbűvölve rád tekintek,*

*Vagy csak intek,*

*Szépen mosolyogni látszol?*

*Tán bizony sajnálsz, ha látod,*

*Hogy barátod*

*Bánatos, mert rossz a kedved?*

*Vagy talán halálos búmat*

*Rég meguntad*

*S huncut káröröm nevettet?*

*Szép virág! Mindegy, ha részvét*

*Vagy kevélység*

*Tetteidnek mozgatója,*

*Ajkam ékes, új szavakkal*

*Fölmagasztal, -*

*Csak nevess reám, te rózsa.*

Huncut ez a **Gabriello Chiabrera**! Csiszolt formái, zengzetes rímjátéka **Csokonai Vitéz Mihály**nak is példaképül szolgált, ő is barokkos természeti képekbe csomagolta vallomásait. Bár Vitéz is fordította verseit, ***A rózsa*** **Lányi Viktor** szép magyarba oltása e vers.

*Hogy ha szél fugalma lebben*

*Zöld berekben*

*S csacska csermely közbecsördít,*

*Ha a rét, virágot ontva,*

*Csupa pompa,-*

*Azt mondják: nevet a föld is.*

*Ha a csillanó vizekre,*

*Mint a lepke*

*Langy zefír leng játszi kedvvel,*

*Habfodort alig suhantva*

*Ki a partra, -*

*Azt mondjuk nevet a tenger.*

*Ha a liliomvirágos*

*Kertre szálldos*

*Hajnalban sok tarka fényfolt*

*S hull a kéklő magasságból*

*Aranyzápor, -*

*Azt mondjuk: nevet az égbolt.*

*Úgy van! Széles jókedvében*

*Földön-égen*

*Nevet minden, – hadd nevessen.*

*A te édes mosolyoddal,*

*Kacajoddal*

*Versenyezni nem tud egy sem.*

A cím maga is ...becsapós. Mert hiszen nem csak a rózsát, de liliomot is hív segítségül a tarka fényfoltos kertben sétáló költő. A rózsa maga a fiatal nyár szimbóluma. Akárcsak az 1861. esztendő májusának 23. napján született **Rippl-Rónai József** ***Fiatal nő rózsával*** című szecesszióba hajló posztimpresszionista képén; van itt piros meg fehér rózsa, boglárka, liliom, meg tulipán. De a fiatal nő kezében nem rózsa, fehér tulipán piheg.

Nyár felé halad a természet, akárcsak **Publius Vergilius Maro *X. eclogá***jában. (A görög eredetű *ecloga* gondolatok, érzések szembesítése; párbeszédes, bukolikus költemény. **Radnóti Miklós** fordította, s őmaga e műfaj máig ható modern mestere.)

*(...)Itt van a bíborszínű tavasz, már önti az újult*

*Föld a virágot; a nyárfa fehéren hajlik*

*Árnya fölé s ím összefonódnak a zöld venyigék is…*

A két római - az ifjú Lycidas és az idős Moeris - költő hexameteres párbeszédéből veszem a tavasz beköszöntének képeit. (Vergilius bukolikus költeményei közül tízet választott kiadásra, innen a műfaj elnevezése: ekloga, mely az ógörög *eklogé* (szemelvény, válogatás) szóból származik. Nos én is „eklogálok” néhány passzust a IX.-ből.) Az idősebb okítja fiatalabb társát, mire utóbbi lelkesedve válaszol:

*(...)Zsendül tőle mezőnk, maggal teli hajlik a búza,*

*S messze piroslik a fürt a napos dombon mosolyogva.*

*Daphnisom olts körtét, unokád szedi majd a gyümölcsét.*

Majd az unoka – ez a sorsa a faültetőnek. Nem ő, majd unokája élvezi a gyümölcsét:

*(...)Száll az idő, megvénül az ember, gyengül az ész is,*

*Míg fiú voltam, egész napokat zengtem teli dallal,*

*Most feledékenység nyomorít, fut tőlem a szó is…*

Lycias fiatalos lendületét azonban nem töri meg Moeris panasza:

*Csak kibúvót keresel, kertelsz, pedig égek a vágytól.*

*A sima tenger is úgy figyel itt, hogy a fodra se rezzen,*

*S nézz körül, a fecsegő szellők hallgatva leülnek…*

Ebben a szélcsendben érkezünk május 24-re.

E nap az ***Európai Nemzeti Parkok*** napja. 1999-ben az ***Europarc Szövetség*** e napot választotta ki, mert 1909. május 24-én alapították meg Svédországban az első nemzeti parkokat Európában. Ma 34 ország 400-nál is több védett területéért felelős a – korábbi nevén - ***Európai Nemzeti Parkok és Natúrparkok Szövetsége***.

A nemzeti parkokban, de erdőn-mezőn, szántóföldeken és kiskertekben egyaránt, a bő, már melegedő záporokkal és az első verőfényesből kánikula felé hajló napsugarakkal beköszöntő május az a hónap, amikor a növényvilág ezernyiféle képpen jelzi már, hogy felkészült a következő nemzedék útnak eresztésére.

Bő két hete a szlovéniai Karavankákhoz tartozó Velika Planina (Nagyfennsík) Nemzeti Parkban jártam. A platón a szél hatására csak apró termetű, de csoda szép színvilágú növények pazar kertje fogadott. Onnan hoztam ezt a Déli-Kárpátokban (Bucsecs, Királykő, Fogarasi-havasok) is 1800-2100 tengerszint feletti magasságokban honos törpe havasi kankalin (Primula wulfeniana) csodát.

Mi, emberek, alig várjuk, hogy a szél csituljon, hogy a hirtelen jött vihar enyhültén visszaköszönjön ránk a lemenő nap melegebb holnapot ígérő sugára.

*Esik, a gerlék siratoznak.*

*Küszködve lép a küszöbön át*

*bal kezem fogva vén anyám.*

*Másikban villámostort érzek.*

*Csattog, s a szürke fellegek fönn*

*nyerítve zúgnak vissza rám.*

*Unokám tizenhárom évét*

*iktatja régi életemhez,*

*amely meseként marad rája,*

*mese, mely sajdít, de nem szennyez,*

*s mint a tűzmadár szikrás szárnya*

*köröz be mélyből egyre fennebb:*

*mesében szálló griffmadár…*

*Futnak a felhők, zúgva mennek.*

*Csattog a kéklő villám szála.*

*Rigó villan az eperfára*

*át a zuhogás szürke fátylán.*

**Horváth István *Amíg kisüt a nap*** című verse 1971 nyarán jelent meg az Utunkban.

*S mintha zöldben, az Istent látnám:*

*suttog esőcsepp s levélhangon*

*be a könnyező ablakon,*

*amíg elaggott anyám nézem*

*s bimbó unokám hallgatom,*

*amíg dörög az ég s a föld rá*

*fölfigyel derűs paraszt-bölcsen,*

*amíg kisüt a nap s a rigó*

*aranyszín hangja fényben fölcseng.*

25. Orbán napja. Névünnepét, május 25-ét a nyár kezdőnapjának is tartották. **Orbán** pápa Kr. u 200. körül rendelte el, hogy a miseáldozat kelyhét és tányérkáját (patena) aranyból vagy ezüstből készítsék. Ezért kehellyel, később szőlőfürttel a kezében szokták ábrázolni. Részben ezért választották a szőlőművesek, kádárok, kocsmárosok patrónusuknak.

*A források mélyen hallgatnak arról, hogyan lett Orbán (Urban), a civilizált, finom modorú „urbánus” pápa a borisszák szentje.* – írja **Jankovics Marcell** ***Jelkép-kalendárium***ában.

Orbán-nap táján virágzik a szőlő, s ebben az időszakban még támadhat fagy, súlyos károkat okozva a szőlőkben. Ezért népünk Orbánt is a fagyosszentek közé sorolja.

*Orbánnak napja hogyha fényes,*

*A vincellér, mint páva, kényes.*

– tartja egy mondás.

Orbán napja *Németország közepe táján és Németalföldön valóságos kultusz tárgya volt egészen a legújabb időkig, melyeket a mindent nivelláló közművelődés nyomában a legtöbb népszokást kiirtották már világrészünk nyugati felén.* – írja **Katona Lajos** ***Folklór-kalendárium***ában.

Nálunk, a Kárpát-medencében máig észben tartott napja az évnek.

A népies meteorológia e százados, sőt ezredéves tapasztalatokból levont következtetése nyilvánul az Orbánt emlegető magyar közmondások egyikében is, mely az „Orbán szelét” emlegeti.

*Hideg májusi kert!*

*Micsoda zordon évszakok*

*rejtőzhetnek tebenned?*

*Micsoda tél- és őszmagok?*

*S ezek a felhők hova mennek?*

*Hová viszik reményem, kedvemet?*

Írta 1943 májusában **Jékely Zoltán** Kolozsvárt. Az ***Orbán-napja*** mintha megérzése lett volna az eljövendő zord időknek...

*S hol pihensz le, május, te kedvbeteg –?*

*Nyugvóhelyed temető sarka-árka,*

*virág szemét-domb, amelyet*

*csókot nem látott orgonák –*

*halál-látott koporsófedelek –*

*s elhervadt koszorúkból gyűjt a Párka,*

*s díszít, cifráz, mint vénlány otthonát.*

Május 25-én, 1823-ban halt meg **Wilckens Henrik Dávid**, a magyarországi erdészeti felsőoktatás megteremtője, a híres selmeci ***Akadémia*** egyik alapítója, Németországból került hazánkba. Igazi polihisztor volt; orvosi és bányászati tanulmányai után a természettudományok számos ágával foglalkozott: matematikával, kémiával, fizikával, földrajzzal, tudománytörténettel. Először a németországi Walterschausenben tanított erdészetet, majd 1808-ban Selmecen ennek a szakágazatnak a megalapítója lett. Ő volt az erdészettudomány első professzora Magyarországon. Az oktatás céljaira rügy-, lomb-, virág- és maggyűjteményt állított össze, majd növénykórtani gyűjteményre is szert tett. Botanikus kertet és tanerdőt létesített.

Ugyanezen a napon, 1889-ben, született **Freud Tamás** vegyészmérnök, a cseppfolyósított földgáz-szállítás elméleti lehetőségének kidolgozója. Ő hozta létre 1948-ban a ***Magyar Ásványolaj- és Földgáz Kísérleti Intézet***et. 1934-ben világviszonylatban is elsőként vetette fel a cseppfolyósított földgáz szállításának lehetőségét. Manapság egyre égetőbb aktualitása…

A mezőt járva pár napja már kalászoló gabonatáblákat láttam. Az április végi meleg napok kicsalták virágait a búzának. A rákövetkező zordabb idő megállította egyelőre a lendületet. Nem úgy mint **Horváth István** ***Hajdanvolt magam*** című versében***.***

*Kalászba borult búzatábla.*

*Ott áll fölötte a domboldalon.*

*Verítékpára lengi körül.*

*Feltűrt ingujjban, harisnyásan*

*hallja a napfény játékában*

*feszengő ezüst kalászokat.*

*Megszólítanám hajdanvolt magam.*

*De a szó, amíg addig érne,*

*megkövesülten ütné szívén.*

*Nem rezzentem fel.*

*Elröppenne*

*kenyérillatú boldogsága.*

Ily kenyérillatú boldogságra várva, maradok kiváló tisztelettel:

Kiss Székely Zoltán

Kelt 2025-ben, 318. évvel **Carl von Linné** születése után